**PRIJEDLOG ZAKONA O SREDIŠNJEM REGISTRU STANOVNIŠTVA**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

1. **Ocjena stanja**

Europskim semestrom definiraju se preporuke za pojedine države u vezi s nacionalnim programima reformi. U tom dijelu Republika Hrvatska je u razdoblju od 2019. do 2023. godine dobila preporuke Vijeća Europske unije koje se odnose na redefiniranje sustava socijalnih davanja i to:

CSR 2019. 2.2 - Konsolidirati socijalne naknade i poboljšati njihovu sposobnost za smanjenje siromaštva,

CSR 2021. 1.3 - Osigurati održiv i uključiv oporavak., 1.4 - Dati prednost fiskalnim strukturnim reformama koje će pomoći u osiguravanju financiranja za prioritete javne politike i pridonijeti dugoročnoj održivosti javnih financija, uključujući jačanje obuhvata, primjerenosti i sufinanciranja, održivost sustava zdravstvene i socijalne zaštite za sve,

CSR 2022. 1.1 - Uzeti u obzir kontinuiranu privremenu i ciljanu potporu kućanstvima i poduzećima koja su najosjetljivija na poskupljenja energije i

CSR 2023. 1.1 - Ako ponovno povećanje cijena energije zahtijeva mjere potpore, osiguranje da su one usmjerene na zaštitu ranjivih kućanstava i tvrtki.

Na temelju dobivenih preporuka kao jedan od reformskih prioriteta postavljen je cilj održivosti javnih financija, unaprjeđenje sustava socijalnih davanja te pružanja ciljanih potpora ranjivim kućanstvima. Navedeni cilj u suštini podrazumijeva uspostavu registra u kojem će biti sadržani podaci putem kojih će se moći utvrđivati socijalna prava stanovnika i kućanstava ovisno o njihovoj ranjivosti odnosno ovisno o visini dohodovnog i/ili imovinskog cenzusa. Dodatkom Nacionalnog plana oporavka i otpornosti, koji je prihvaćen na sjednici Vlade 31. kolovoza 2023. prihvaćena je mjera Uspostave Registra stanovništva, obitelji i kućanstava, čime je preuzeta obveza uspostave registra do kraja Q4/2025. uz njegovu punu primjenu do kraja Q2/2026.

Nadalje, Republika Hrvatska pripada u skupinu država koje provode Popis stanovništva kao najveće statističko istraživanje svakih deset godina radi prikupljanja osnovnih podataka o broju, prostornom rasporedu i sastavu stanovništva prema njegovim demografskim, ekonomskim, obrazovnim, migracijskim i ostalim obilježjima, podataka o kućanstvima i stanovima te o njihovim obilježjima. Posljednji popis proveden je na temelju „Zakona o popisu stanovništva, kućanstva i stanova u Republici Hrvatskoj 2021. godine“ objavljenog u Narodnim novinama broj 25/20. Popis stanovništva provodi se kao dio programa statističkih istraživanja Europske unije te kako bi se osigurala usporedivost podataka u državama članicama potrebno ga je provoditi na unificirani način. Stoga je najveći broj država članica ustrojio administrativne registre kojima se prate podaci o stanovništvu i njihovim obilježjima, a koji su zamijenili potrebe popisa stanovništva. Države članice u administrativnim registrima stanovništva sadrže brojne osobne podatke koji omogućuju i druga statistička istraživanja i praćenja kao što su demografski trendovi i kretanja promjene u broju stanovnika, prirodno kretanje stanovništva, migracije te strukturu stanovništva prema različitim kriterijima. Na temelju tako dostupnih podataka kreiraju se uravnotežene mjere usmjerene između ostalog na porast nataliteta, uravnoteženje dobne strukture, održavanje prostorne ravnoteže stanovništva i slično. Obzirom na navedeno, ustrojavanje administrativnog registra koji će zamijeniti potrebu popisa stanovništva te omogućiti druga istraživanja pokazalo se kao nužnost i u Republici Hrvatskoj.

Ustroj administrativnog registra stanovništva, koji će sadržavati veliki broj osobnih podataka, može se ostvariti preuzimanjem podataka iz već postojećih evidencija koje predstavljaju primarne izvore podataka, poštujući pri tome načelo prikupljanja „samo jednom“. Preduvjet za takav ustroj je postojeća jednoznačna identifikacija upisanih osoba u te različite evidencije. U Republici Hrvatskoj „Zakon o osobnom identifikacijskim broju“ objavljen je u Narodnim novinama broj 60/08 i stupio je na snagu 1. siječnja 2009. godine. Donošenjem Zakona o osobnom identifikacijskom broju u pravni sustav Republike Hrvatske uveden je osobni identifikacijski broj (u daljnjem tekstu OIB) kao osnovna identifikacijska oznaka svake osobe (fizičke i pravne, domaće i strane). Prema odredbama navedenog Zakona, javnopravna tijela obvezna su koristiti OIB u službenim evidencijama, u svakodnevnom radu i kod razmjene podataka. Na taj način je uvođenjem OIB-a propisana obveza korištenja OIB-a odnosno korištenja jedinstvene identifikacijske oznake u svim postupcima. Unificirano korištenje OIB-a kao identifikatora osoba omogućilo je preduvjete za povezivanje i razmjenu podataka iz službenih evidencija, čime je započela i digitalizacija različitih postupaka u Republici Hrvatskoj. Polazeći od navedenog, ustroj administrativnog registra stanovništva u Republici Hrvatskoj moguće je ostvariti preuzimanjem podataka iz već postojećih izvora podataka putem OIB-a. Iako je digitalizacija postupaka započela uvođenjem OIB-a, za očekivati da sve postojeće službene evidencije, koje moraju služiti kao izvor podataka za ovakav registar, nemaju potpunu upisanost podataka putem OIB-a. Međutim, kako se radi o iznalaženju dugoročnog i održivog rješenja manjkavost određenih podataka neće utjecati na ostvarenje zacrtanih ciljeva, uz jasnu obvezu svih izvora podataka da rade na poboljšanju kvalitete upisanih podataka. Tijekom ustroja administrativnog registra svakako treba osigurati da izvori podatka, po potrebi, prošire postojeće prikupljanje podataka, primjerice podataka o kvaliteti stanovanja, a sve kako bi se osiguralo poštivanje načela „upis samo jednom“.

Tako ustrojen administrativni registar stanovništva sadržavat će veliki broj osobnih podataka, pa kao takav, omogućiti znatno povećanje efikasnosti u provedbi upravnih, poreznih i drugih postupaka. Navedeno svakako valja istaknuti, jer se danas za ostvarivanje različitih prava u pravnom sustavu Republike Hrvatske, ovisno o pojedinom zakonskom propisu, podnosi niz podataka i dokumenata kojima se dokazuje ispunjenje potrebnih uvjeta određenih pojedinim zakonskim propisom. Dostupnošću sadržanih podataka u administrativnom registru omogućit će generiranje podataka o srodstvu i kućanstvima i njihovim obilježjima te će se digitalnom razmjenom podataka moći osigurati razmjena potrebnih podataka čime će se građani administrativno rasteretiti u provedbi pojedinih postupaka. Ujedno će povezani podaci omogućiti stvaranje i planiranje ciljanih paketa potpora ranjivima skupinama, ciljano ih usmjerujući ovisno o dohodovnom i/ili imovinskom cenzusu pojedinog stanovnika, povezanih osoba i/ili kućanstava.

Radi postizanja jedinstvenog rješenja za navedene prioritete i probleme ukazala se potreba za uspostavom administrativnog registra stanovništva koji bi sadržavao podatke o stanovništvu i njihovim obilježjima, kao podatke o srodstvu upisanih osoba te podatke o kućanstvima i njihovim obilježjima. Uspostava administrativnog registra predlaže se ostvariti donošenjem posebnog propisa kojim će se jasno definirati sadržaj, način vođenja, preuzimanje, prikupljanje i korištenje osobnih podatka te druga bitna pitanja za uspostavu i funkcioniranje takvog registra.

1. **Pitanja koja se trebaju urediti ovim Zakonom**

Polazeći od svega navedenog ovim Prijedlogom zakona o Središnjem registru stanovništva predlaže se ustrojiti Središnji registar stanovništva (u daljnjem tekstu Središnji registar) te će se zakonskim odredbama odrediti način korištenja upisanih podataka, osnovna načela te pojmovi bitni za primjenu toga Zakona.

Zakonskim odredbama nužno je odrediti nadležno tijelo za vođenje Središnjeg registra, obuhvat upisanih osoba te podataka i način ustroja registra. S obzirom na ciljeve koji se žele postići, određuje se da Središnji registar uspostavlja i vodi Ministarstvo financija, Porezna uprava (u daljnjem tekstu Porezna uprava). Porezna uprava kao voditelj Središnjeg registra nameće se kao najbolje rješenje s obzirom da prema djelokrugu rada određuje i dodjeljuje OIB-a te da su u Informacijskom sustavu Porezne uprave sadržani svi podaci o ostvarenim dohocima i drugim primicima te dostupni podaci o imovini osoba. Glede obuhvata upisanih osoba, kao stanovnika za potrebe ovoga Zakona, predlaže se skup osoba koje su izravno ili neizravno povezane s pravnim sustavom Republike Hrvatske. Obuhvat upisanih osoba, a time i obuhvat podataka za upisane osobe treba razmjerno odraziti ciljeve koji se ustrojem Središnjeg registra žele postići. Sam ustroj Središnjeg registra predlaže se na način da se podaci preuzimaju iz već postojećih službenih evidencija putem OIB-a te da se tek točno određeni podaci prikupljaju izjavama osoba na koje se odnose. Odredbama zakona za ustroj Središnjeg registra potrebno je jasno definirati evidencije koje će služiti kao izvor podataka, rokove, pravila i način postupanja kako bi se u potpunosti osigurala zaštita temeljnih načela Središnjeg registra načelo zaštite osobnih podataka i načelo povjerenja i točnosti.

S obzirom na ciljeve uvođenja Središnjeg registra potrebno je i precizno definirati način generiranja podataka o srodstvu i kućanstvima. Eventualno potrebne izjave upisanih osoba potrebno je ograničiti na nužne podatke te je stoga zakonskim odredbama nužno definirati pretpostavke uspostave kućanstva, koje se iznimno dokazuju ako pretpostavke ne zadovoljavaju činjenično stanje.

Osobama upisanim u Središnji registar mora se omogućiti uvid u upisane podatke, traženje potvrde o upisanim podacima te dojavljivanje eventualnih netočnosti u upisanim podacima. Međutim, ustroj Središnjeg registra ne mijenja ulogu i način vođenja postojećih službenih evidencija te je stoga nužno jasno definirati da će se eventualni ispravci podataka provoditi u izvorima podataka, a ne u Središnjem registru. S obzirom na značajne ciljeve koji se uspostavom Središnjeg registra postižu, razvidno je da će podatke iz Središnjeg registra koristiti veliki broj korisnika - tijela državne uprave, jedinice lokalne i područne (regionalne) samouprave, pravne osobe koje se dijelom financiraju, izravno ili neizravno, iz sredstava proračuna ili kojima su osnivači, odnosno jedan od osnivača Republika Hrvatska, jedinice lokalne i područne (regionalne) samouprave te pravne osobe kojima su povjerene javne ovlasti. Jasno definirana pravila pristupa i korištenja podataka iz Središnjeg registra od strane korisnika odredit će se zakonskim odredbama.

Prijelaznim i završnim odredbama potrebno je jasno definirati rokove i obveze uključenih strana za ustroj Središnjeg registra, a sve kako bi se puna primjena zakona o Središnjem registru stanovništva omogućila od 1. lipnja 2026.

1. **Posljedice koje će donošenjem Zakona proisteći**

Središnji registar omogućit će dostupnost podataka o stanovništvu, srodstvu i kućanstvima te njihovim bitnim obilježjima na jednom mjestu, u usporedivoj vremenskoj i prostornoj dimenziji. Podaci u Središnjem registru upisivat će se u pravilu preuzimanjem podataka iz drugih registra te samo iznimno prikupljanjem podataka od osoba na koje se potrebni podaci odnose.

Stoga će Središnji registar i sadržani podaci omogućiti ciljanu socijalnu politiku, ukinuti potrebu popisa stanovništva, omogućiti praćenje i obradu podataka za potrebe strategija i praćenja makroekonomskih pokazatelja te povećati efikasno provedbe upravnih, poreznih i drugih postupaka.

**III. OCJENA I IZVORI POTREBNIH SREDSTAVA ZA PROVOĐENJE ZAKONA**

Sredstva za provedbu projekta su osigurana u državnom proračunu za 2024. godinu i projekcijama za 2025. i 2026. godinu.

**PRIJEDLOG ZAKONA O SREDIŠNJEM REGISTRU STANOVNIŠTVA**

**I. OPĆE ODREDBE**

**Predmet uređenja**

**Članak 1.**

Ovim Zakonom uređuje se sadržaj, način vođenja, preuzimanje, prikupljanje i korištenje podataka te druga bitna pitanja za uspostavu i funkcioniranje Središnjeg registra stanovništva (dalje u tekstu: Središnji registar).

**Primjena Zakona**

**Članak 2.**

Podaci iz Središnjeg registra koriste se za ostvarivanje socijalnih prava, provođenje statističkih, društvenih, ekonomskih i drugih istraživanja, obradu podataka za koju postoji pravna osnova te za učinkovito vođenje upravnih, poreznih i drugih postupaka korisnika određenih ovim Zakonom.

**Načelo zaštite osobnih podataka**

**Članak 3.**

Prikupljanje i obrada osobnih podataka u Središnjem registru provodi se sukladno posebnim propisima koji uređuju zaštitu osobnih podataka.

**Načelo povjerenja i točnosti**

**Članak 4.**

Podaci upisani u Središnji registar preuzimanjem podataka iz službenih evidencija te ostali podaci upisani prikupljanjem podataka prema odredbama ovoga Zakona smatraju se utvrđenim činjenicama za vođenje postupaka te za provedbu istraživanja.

**Pojmovnik**

**Članak 5.**

1. Pojedini pojmovi u smislu ovoga Zakona imaju sljedeće značenje:
2. **Središnji registar** je elektronički vođena službena evidencija koja sadrži podatke o broju i prostornom rasporedu stanovnika na području Republike Hrvatske prema socijalnim, ekonomskim, obrazovnim, migracijskim, stambenim i ostalim obilježjima, podatke o srodstvu te podatke o kućanstvima,
3. **izvorima podataka** smatraju seslužbene evidencije koje nadležna tijela vode prema posebnim propisima iz kojih se podaci preuzimaju u Središnji registar,
4. **izjava** koju izjavljuje osoba, na koju se podaci odnose, smatra se osnovom za upis podataka u Središnji registar za činjenice koje se ne mogu preuzeti iz izvora podataka u skladu s odredbama ovoga Zakona,
5. **korisnicima podataka** koji koriste podatke iz Središnjeg registra, u skladu s nadležnostima propisanim posebnim propisima, smatraju se tijela državne uprave, druga državna tijela, pravosudna tijela, jedinice lokalne i područne (regionalne) samouprave, pravne osobe koje se dijelom financiraju, izravno ili neizravno, iz sredstava proračuna ili kojima su osnivači, odnosno jedan od osnivača Republika Hrvatska, jedinice lokalne i područne (regionalne) samouprave te pravne osobe kojima su povjerene javne ovlasti,
6. **institucionalnim kućanstvom** smatra se kućanstvo kojempripadaju ciljane skupine osoba čije potrebe u pogledu stambenog prostora i troškova života zadovoljava pravna osoba (institucija) pružanjem dugoročnog smještaja i ostalih usluga,
7. **srodstvom** se smatra povezanost jednoznačno određene osobe putem osobnog identifikacijskog broja s djecom, bračnim drugom, izvanbračnim drugom, životnim partnerom, neformalnim životnim partnerom, roditeljima, bakama i djedovima te braćom i sestrama, putem njihovog osobnog identifikacijskog broja,
8. **kućanstvom** se smatraju osobe koje zajedno nastanjuju stambenu jedinicu ili dio stambene jedinice te koje zajedno privređuju i troše, ako ovim Zakonom nije uređeno drugačije,
9. **djecom** se smatrajusin ili kćer u krvnom srodstvu, posvojeni sin ili posvojena kćer, pastorak ili pastorka,
10. **roditeljima** se smatraju otac i majka u krvnom srodstvu i posvojitelji
11. **identifikacijskom oznakom kućanstva** smatra se identifikacijska oznaka stambene jedinice, određena prema posebnom propisu.

**Rodna neutralnost**

**Članak 6.**

Izrazi koji se koriste u ovome propisu, a imaju rodno značenje odnose se jednako na muški i ženski rod.

**II. VOĐENJE, SADRŽAJ I UPIS PODATAKA U SREDIŠNJI REGISTAR**

**Nadležno tijelo**

**Članak 7.**

1. Središnji registar uspostavlja i vodi Ministarstvo financija, Porezna uprava (dalje u tekstu Porezna uprava).
2. Podaci u Središnji registar upisuju se preuzimanjem podataka od izvora podataka navedenih u članku 9. stavku 2. i 3. ovoga Zakona te prikupljanjem podataka na temelju izjava u slučajevima predviđenim ovim Zakonom.

**Pojam stanovnika**

**Članak 8.**

1. U Središnji registar upisuju se podaci o stanovništvu i to:

- hrvatskim državljanima s prebivalištem ili boravištem u Republici Hrvatskoj prema podacima iz zbirke podataka o prebivalištu i boravištu ministarstva nadležnog za unutarnje poslove i

- strancima koji imaju dozvolu dugotrajnog, stalnog ili povremenog boravka u Republici Hrvatskoj, prema posebnom propisu o strancima iz zbirke podataka o prebivalištu i boravištu ministarstva nadležnog za unutarnje poslove.

(2) Pored podataka o stanovništvu iz stavka 1. ovoga članka, Središnji registar sadrži dostupne podatke o hrvatskim državljanima s prebivalištem u inozemstvu.

(3) Osobe se upisuju u Središnji registar u trenutku ispunjenja uvjeta iz stavka 1. i 2. ovoga članka, pod uvjetom da imaju određen i dodijeljen osobni identifikacijski broj u skladu s odredbama posebnog propisa o osobnom identifikacijskom broju.

(4) Iznimno od stavka 1. ovoga članka, u Središnji registar će se u dijelu podataka za potrebe utvrđivanja srodstva i kućanstva upisivati putem osobnog identifikacijskog broja i osobe koje se ne smatraju stanovnikom prema odredbama ovoga Zakona.

**Sadržaj Središnjeg registra**

**Članak 9.**

1. Središnji registar se sastoji od općeg i posebnog dijela.
2. U opći dio Središnjeg registra upisuju se podaci o stanovništvu iz izvora podataka i to:

1) osobni identifikacijski broj i osobno ime – iz Evidencije o osobnim identifikacijskim brojevima Porezne uprave,

2) podaci o osobi – iz državnih matica ministarstva nadležnog za upravu,

3) podaci o braku, životnom partnerstvu – iz državnih matica ministarstva nadležnog za upravu,

4) podaci o roditeljima i djeci – iz državnih matica ministarstva nadležnog za upravu,

5) podaci o zakonskoj skrbi i skrbništvu – Registar osoba pod skrbništvom i Registar osoba pod posebnim skrbništvom ministarstva nadležnog za socijalnu skrb,

6) podaci o prebivalištu i boravištu – iz zbirke podataka o prebivalištu i boravištu ministarstva nadležnog za unutarnje poslove i

7) podaci o invaliditetu – iz Registra osoba s invaliditetom zavoda nadležnog za javno zdravstvo.

(3) U posebni dio Središnjeg registra upisuju se podaci o stanovništvu iz izvora podataka i to:

1) podaci o obrazovanju – iz Informacijskog sustava osnovnoškolskog i srednjoškolskog obrazovanja i Informacijskog sustava evidencija u visokom obrazovanju ministarstva nadležnog za znanost i obrazovanje,

2) podaci o osnovi zdravstvenog osiguranja – iz Informacijskog sustava zavoda nadležnog za zdravstveno osiguranje,

3) podaci o osnovi osiguranja i o zaposlenju, podaci o umirovljenicima – iz Informacijskog sustava zavoda nadležnog za mirovinsko osiguranje i

4) podaci o stambenoj jedinici i kvaliteti stanovanja iz Informacijskog sustava uprave za geodetske poslove.

(4) U posebni dio Središnjeg registra upisuju se podaci o stanovništvu na temelju izjave i to:

1) podaci o izvanbračnoj zajednici ili podaci o neformalnom životnom partnerstvu,

2) podaci o vjeri i materinskom jeziku

3) podaci o nacionalnosti te

4) kontaktni podaci.

(5) Vlada Republike Hrvatske Uredbom propisuje obuhvat podataka iz stavaka 2., 3. i 4. ovoga članka.

**Upis podataka preuzimanjem u realnom vremenu**

**Članak 10.**

1. Podaci u opći dio Središnjeg registra iz članka 9. stavka 2. ovoga Zakona upisuju se elektroničkim putem, automatskim preuzimanjem podataka u realnom vremenu od izvora podataka.
2. Voditelji izvora podataka iz stavka 1. ovoga članka dužni su osigurati da se svaka promjena i ispravak podataka dostavi u Središnji registar elektroničkim putem, automatskom razmjenom podataka u realnom vremenu.
3. Voditelji izvora podataka odgovorni su za točnost i pravovremenost dostave podataka u Središnji registar.

**Upis podataka preuzimanjem tromjesečno**

**Članak 11.**

1. Podaci u posebni dio Središnjeg registra iz članka 9. stavka 3. ovoga Zakona upisuju se preuzimanjem podataka iz izvora podataka najmanje jednom tromjesečno sa stanjem na zadnji dan svakog tromjesečja.
2. Podaci iz stavka 1. ovoga članka preuzimaju se u roku deset radnih dana od posljednjeg dana tromjesečja.
3. Voditelji izvora podataka dužni su osigurati točnost i pravovremenost preuzimanja podataka.
4. Iznimno od stavka 1. ovoga članka, podaci se mogu preuzeti sa stanjem na određeni dan ako postoji potreba određenog korisnika podataka za obradu podataka predviđenu ovim Zakonom.

**Upis podataka prikupljanjem na temelju izjava**

**Članak 12.**

1. Podaci u posebni dio Središnjeg registra iz članka 9. stavka 4. ovoga Zakona upisuju se prikupljanjem na temelju izjave osobe na koju se ti podaci odnose.
2. Izjava osobe može se podnijeti:
3. korištenjem sustava e-Građani ili Jedinstvenog portala Porezne uprave ili
4. osobnim dolaskom u nadležnu ispostavu Porezne uprave.
5. U slučaju nastanka promjene u odnosu na podatke upisane na temelju izjave, iz članka 9. stavka 4. točaka 1. i 2., u Središnji registar, osoba na koju se promjena odnosi dužna je promjenu podataka izjaviti u Središnji registar u roku od deset radnih dana od nastanka promjene.

**Članak 13.**

1. U slučaju upisa podataka ili promjene upisanih podataka o izvanbračnoj zajednici ili neformalnom životnom partnerstvu iz članka 9. stavka 4. točke 1. ovoga Zakona, Porezna uprava će obavijestiti izvanbračnog partnera ili neformalnog životnog partnera o upisanoj činjenici izvanbračne zajednice ili neformalnog životnog partnerstva, uz ostavljanje roka za pobijanje upisane činjenice od deset radnih dana.
2. Istekom ostavljenog roka iz stavka 1. ovog članka, smatrat će se da je i druga osoba suglasna za upis činjenice o izvanbračnoj zajednici ili za upis činjenice o neformalnom životnom partnerstvu u Središnji registar.
3. Porezna uprava je ovlaštena dokaznim radnjama preispitati ispunjenje pretpostavke o postojanju izvanbračne zajednice ili neformalnog životnog partnerstva u skladu s posebnim propisima za potrebe provedbe poreznih postupaka.
4. U razdoblju iz stavka 1. ovoga članka upisani podatak se označuje kao „Podatak u provjeri“.

**Članak 14.**

1. Radi upisa podataka u Središnji registar, Porezna uprava je ovlaštena pozvati osobu da dostavi podatke potrebne za vođenje Središnjeg registra.
2. Na temelju poziva Porezne uprave osoba je dužna dostaviti tražene podatke.
3. Iznimno od stavka 1. ovoga članka, Porezna uprava može po potrebi jednokratno preuzeti podatke o nacionalnosti iz članka 9. stavka 4. točke 3. ovoga Zakona za maloljetne osobe iz matice rođenih, a za punoljetne osobe iz Registra birača.

**Ispravak upisnih podataka**

**Članak 15.**

1. Porezna uprava koordinira i kontrolira podatke i primjenu zajedničkih standarda.
2. Ako postoji sumnja u točnost podataka u Središnjem registru, Porezna uprava od izvora podataka može zatražiti provjeru upisanih podataka.
3. U slučaju iz stavka 2. ovoga članka voditelji izvora podataka dužni su provjeriti ispravnost upisanih podataka.
4. Do trenutka zaprimanja informacije o točnosti upisanog podatka od izvora podataka, podatak se označava kao „Podatak u provjeri“.
5. Ispravak podataka provodi se kroz preuzimanje podataka od izvora podataka.

**Generiranje institucionalnih kućanstava**

**Članak 16.**

1. Za potrebe generiranja institucionalnih kućanstava u Središnjem registru u skladu s potrebama statističkih istraživanja i drugih obrada podataka, Porezna uprava ovlaštena je zatražiti podatke od tijela državne uprave i drugih pravnih osoba.
2. Prema stavku 1. ovoga članka, Porezna uprava će zatražiti podatke:
3. ministarstva nadležnog za europske i vanjske poslove - o osobama na radu u diplomatskim i drugim predstavništvima Republike Hrvatske te međunarodnim organizacijama i članova njihovih obitelji koji s njima borave u inozemstvu,
4. ministarstva nadležnog za poslove obrane - o osobama na dragovoljnom vojnom osposobljavanju, pripadnicima Oružanih snaga Republike Hrvatske koji se nalaze u operacijama potpore miru i drugim aktivnostima u inozemstvu, pripadnicima Oružanih snaga Republike Hrvatske polaznika vojne izobrazbe koji su smješteni u vojnim lokacijama te drugim pripadnicima Oružanih snaga Republike Hrvatske koji stanuju u vojnim lokacijama,
5. ministarstva nadležnog za poslove pravosuđa – o osobama na izdržavanju kazne zatvora, kazne maloljetničkog zatvora, kazne zatvora izrečene u prekršajnom postupku, supletorne kazne zatvora, mjere pritvora i mjere upućivanja u odgojni zavod, kao i o osobama koje stanuju u smještajnim prostorima kaznenih tijela,
6. ministarstva nadležnog za unutarnje poslove – o osobama smještenim u objektima unutarnjih poslova,
7. pravnih osoba za smještaj starijih i nemoćnih osoba – o osobama smještenim u domove za starije i nemoćne osobe,
8. studenskih i đačkih domova – o osobama smještenim u studenske i đačke domove,
9. institucija za smještaj žrtava obiteljskog nasilja i skloništa za žrtve trgovanja ljudima – o osobama smještenim u tim institucijama,
10. ministarstva nadležnog za poslove socijalne skrbi – o osobama smještanim pod njihovom nadležnošću i
11. drugih institucija za smještaj osoba.

**Članak 17.**

Ministar financija pravilnikom propisuje načine prikupljanja podataka iz članaka 12., 13. i 14. ovoga Zakona, obvezne podatke sadržane u izjavi o izvanbračnoj zajednici ili neformalnom životnom partnerstvu i sadržaj podataka o osobama smještenim u institucionalnim kućanstvima iz članka 16. ovoga Zakona.

**III. GENERIRANJE PODATAKA O SRODSTVU**

**Članak 18.**

Za svaku osobu upisanu u Središnji registar generirat će se podaci o srodstvu.

**Članak 19.**

1. Generiranjem srodstva smatra se povezivanje jednoznačno određene osobe putem osobnog identifikacijskog broja s djecom, bračnim drugom, izvanbračnim drugom, životnim partnerom, neformalnim životnim partnerom, roditeljima, bakama i djedovima te braćom i sestrama, putem njihovog osobnog identifikacijskog broja.
2. Generiranje srodstva provodi se preuzimanjem dostupnih podataka iz državnih matica u realnom vremenu.
3. Iznimno od stavka 2. ovoga članka, generiranje srodstva kod izvanbračnih drugova ili neformalnih životnih partnera provodi se temeljem izjave prema odredbama ovoga Zakona.

**IV. GENERIRANJE PODATAKA O KUĆANSTVU**

**Općenito**

**Članak 20.**

1. Pojedina osoba može, pod uvjetima propisanim za kućanstvo, biti član samo jednog kućanstva generiranog u Središnjem registru.
2. Odredbe stavka 1. ovoga članka ne odnose se na institucionalno kućanstvo.

**Podjela kućanstva**

**Članak 21.**

1. Kućanstvo može biti samačko ili višečlano.
2. Kućanstvo se smatra samačkim, ako se sastoji od jednog člana.
3. Kućanstvo se smatra višečlanim, ako se sastoji od dva ili više članova.

**Generiranje podataka o kućanstvu**

**Članak 22.**

1. Generiranje podataka o kućanstvu provodi se u Središnjem registru po službenoj dužnosti pod pretpostavkama propisanim člankom 23. ovoga Zakona ili na temelju članka 24. ovoga Zakona.
2. Na temelju upisanih podataka o srodstvu u Središnjem registru se u realnom vremenu ažuriraju podaci o kućanstvima.

**Pretpostavka postojanja kućanstva**

**Članak 23.**

1. Za potrebe ovoga Zakona smatra se da kućanstvo čine jedna osoba ili dvije osobe - par, koje su povezane kao bračni drugovi ili životni partneri ili izvanbračni drugovi ili neformalni životni partneri, zajedno s djecom ili bez djece pod uvjetom da nastanjuju istu ili dio iste stambene jedinice.
2. Za potrebe Središnjeg registra djecom se smatraju samo odnosi između roditelja i djece ograničeni na odnose u prvom koljenu.
3. Djecom se, za potrebe generiranja podataka o kućanstvima po službenoj dužnosti, smatraju djeca do prvog zaposlenja.

**Izjava o članovima kućanstva**

**Članak 24.**

1. Ukoliko kućanstvo čini skup osoba, koje zajedno nastanjuju stambenu jedinicu, širi od osoba određenih člankom 23. ovoga Zakona, osoba može u ime kućanstva podnijeti Izjavu o članovima kućanstva.
2. U slučaju iz stavka 1. ovoga članka, Porezna uprava će obavijestiti ostale upisane punoljetne članove kućanstva o upisanoj činjenici pripadnosti određenom kućanstvu, uz ostavljanje roka za pobijanje upisane činjenice od deset radnih dana.
3. Istekom ostavljenog roka iz stavka 2. ovog članka, smatrat će se da su druge osobe suglasne za upis činjenice o postojanju kućanstva u Središnji registar.
4. U razdoblju iz stavka 2. ovoga članka upisani podaci se označuju kao „Podatak u provjeri“.

**Članak 25.**

1. Iznimno od članka 23. ovoga Zakona, članom kućanstva može se smatrati i osoba ili osobe koje ne nastanjuju istu stambenu jedinicu, ukoliko te osobe zajedno privređuju i troše.
2. U slučaju iz stavka 1. ovoga članka na odgovarajući način se primjenjuju odredbe članka 24. ovoga Zakona.

**Članak 26.**

1. Svako kućanstvo određuje se jedinstveno, dodjelom identifikacijske oznake kućanstva u Središnjem registru.
2. Ako u istoj stambenoj jedinici ima više kućanstava, identifikacijsku oznaku kućanstva čini identifikacijska oznaka stambene jedinice kojoj se dodaje slijedni broj.

**Članak 27.**

Ministar financija pravilnikom propisuje pravila generiranja podataka o kućanstvu, sadržaj Izjave o članovima kućanstva te način i pravila dodjele identifikacijskih oznaka kućanstava.

**V. PRISTUP PODACIMA I KORIŠTENJE PODATAKA U SREDIŠNJEM REGISTRU**

**Pravo osoba upisanih u Središnji registar**

**Članak 28.**

1. Porezna uprava je dužna osobi upisanoj u Središnji registar omogućiti uvid u upisane podatke koji se na nju odnose ili u odnosu na osobe kojima je zakonski zastupnik ili skrbnik.
2. Na zahtjev upisane osobe Porezna uprava izdaje potvrdu o podacima upisanim u Središnji registar.

**Povezivanje podataka iz Središnjeg registra s podacima Informacijskog sustava Porezne uprave**

**Članak 29.**

1. Porezna uprava je ovlaštena povezivati i obrađivati podatke iz Središnjeg registra s ostalim podacima sadržanim i dostupnim u evidencijama Informacijskog sustava Porezne uprave za provedbu poslova iz djelokruga rada Porezne uprave.
2. Porezna uprava je ovlaštena postupati na temelju stavka 1. ovoga članka za potrebe drugih korisnika podataka.

**Korištenje podataka iz Središnjeg registra**

**Članak 30.**

1. Podatke iz Središnjeg registra mogu koristiti bez naknade korisnici podataka za obavljanje poslova iz svoje nadležnosti, a koji proizlaze iz posebnih propisa.
2. Zbirne statističke pokazatelje mogu koristiti bez naknade na zahtjev i druge pravne i fizičke osobe samo za namjenu navedenu u obrazloženom zahtjevu koji podnose Poreznoj upravi.

**Objava podataka iz Središnjeg registra**

**Članak 31.**

Porezna uprava objavljuje podatke iz Središnjeg registra svake godine kao zbirne statističke pokazatelje na svojim mrežnim stranicama.

**Siguran pristup Središnjem registru i bazama podataka drugih registara i službenih evidencija**

**Članak 32.**

1. Porezna uprava uspostavlja vezu i pristup svim izvorima podataka potrebnim za vođenje Središnjeg registra.
2. Način kojim se osigurava veza i pristup izvorima podataka iz stavka 1. ovoga članka ostvaruje se sukladno odredbama propisa kojima se uređuje područje državne informacijske infrastrukture.

**Članak 33.**

1. Korisnici podataka pristupaju Središnjem registru uporabom definiranih pristupnih veza bazama podataka koje određuje tijelo državne uprave nadležno za razvoj digitalnog društva.
2. Prijava u Središnji registar obavlja se sukladno propisima kojima se uređuje područje državne informacijske infrastrukture.
3. Sustav autentifikacije dužan je omogućiti prijavu vjerodajnicama koje su objavljene na listi prihvaćenih vjerodajnica u sustavu državne informacijske infrastrukture.

**Mjere sigurnosti izvora podataka**

**Članak 34.**

Izvori podataka i korisnici podataka dužni su poduzeti mjere kojima se osigurava sigurna komunikacija sa Središnjim registrom.

**Članak 35.**

Ministar financija pravilnikom propisuje pravila pristupa podacima i pravila korištenja podataka u Središnjem registru iz članka 28. ovoga Zakona te sadržaj i način izdavanja potvrda o podacima iz Središnjeg registra.

**VI. OSTALE ODREDBE**

**Rok čuvanja**

**Članak 36.**

1. Podaci upisani u Središnji registar čuvaju se trajno.
2. Zahtjevi za pristup podacima u Središnjem registru čuvaju se šest godina.

**Primjena drugih propisa**

**Članak 37.**

Ako ovim Zakonom nije drugačije propisano, glede utvrđenih postupaka na odgovarajući način primjenjuje se posebni propis o općem poreznom postupku.

**VII. NADZOR**

**Članak 38.**

Nadzor nad provedbom ovoga Zakona obavlja Ministarstvo financija.

**VIII. PREKRŠAJNE ODREDBE**

**Članak 39.**

Novčanom kaznom od 660,00 do 2.650,00 eura kaznit će se za prekršaj osoba:

1. ako u slučaju nastanka promjene u odnosu na podatke upisane na temelju izjave u Središnji registar ne dostavi ili ne dostavi pravovremeno promjenu podataka (članak 12. stavak 3.)
2. ako se ne odazove ili se ne odazove pravovremeno na poziv Porezne uprave (članak 14. stavak 2.)
3. ako ne dostavi tražene podatke po pozivu Porezne uprave (članak 14. stavak 2.)

**IX. PRIJELAZNE I ZAVRŠNE ODREDBE**

**Članak 40.**

Državna geodetska uprava dužna je u roku od 12 mjeseci od stupanja na snagu ovoga Zakona ustrojiti u Informacijskom sustavu praćenje podataka o stambenim jedinicama i kvaliteti stanovanja te osigurati dodjelu identifikacijskih oznaka stambenim jedinicama.

**Članak 41.**

1. Vlada Republike Hrvatske će u roku od 60 dana od dana stupanja na snagu ovoga Zakona donijeti Uredbu iz članka 9. stavka 5. ovoga Zakona.
2. U roku od šest mjeseci od stupanja na snagu ovoga Zakona, izvori podataka obvezni su osigurati podatke za preuzimanje za potrebe Središnjeg registra.
3. U roku od 12 mjeseci od stupanja na snagu ovoga Zakona, Središnji registar će preuzeti podatke iz izvora podataka.
4. Iznimno od članka 9. stavka 4. točke 3. ovoga Zakona, u roku od 12 mjeseci od stupanja na snagu ovoga Zakona, Središnji registar će inicijalno i jednokratno preuzeti podatke o nacionalnosti iz matice rođenih za maloljetne osobe, a za punoljetne osobe iz Registra birača.

**Članak 42.**

1. Ministar financija će, u roku od šest mjeseci od stupanja na snagu ovoga Zakona, donijeti pravilnik iz članaka 17. i 27. ovoga Zakona.
2. Ministar financija će, u roku od šest mjeseci od stupanja na snagu članka 35. ovoga Zakona, donijeti pravilnik iz članka 35. ovoga Zakona.

**Članak 43.**

Ovaj Zakon objavit će se „Narodnim novinama“, a stupa na snagu 1. siječnja 2025. godine, osim članaka od 29. do 35. ovoga Zakona koji stupaju na snagu 1. siječnja 2026. i članaka 12., 24. i 28. ovoga Zakona koji stupaju na snagu 1. lipnja 2026.

**O B R A Z L O Ž E N J E**

**Uz članak 1.**

Ovom odredbom uređuje se predmet ovoga Zakona te se propisuje da se Zakonom uređuje sadržaj, način vođenja, preuzimanje, prikupljanje i korištenje podatka te druga bitna pitanja za uspostavu i funkcioniranje Središnjeg registra stanovništva. U daljnjem tekstu Zakona za Središnji registar stanovništva koristi se skraćeni naziv Središnji registar.

**Uz članak 2.**

Ovom odredbom propisuje se područje primjene Zakona. Navodi se da će se podaci iz Središnjeg registra koristiti za područje ostvarivanja socijalnih prava te za provođenje statističkih, društvenih, ekonomskih i drugih istraživanja, kao i obradu podataka za koju postoji pravna osnova. Podaci iz Središnjeg registra mogu se koristiti i za učinkovito vođenje upravnih, poreznih i drugih postupaka korisnika, koji su kao takvi definirani odredbama ovoga Zakona.

**Uz članke 3. i 4.**

Ovim se člancima propisuju temeljna načela na kojima se zasniva ovaj Zakon, a to su načelo zaštite osobnih podataka te načelo povjerenja i točnosti. Središnji registar se prema daljnjim odredbama ovoga Zakona ustrojava preuzimanjem osobnih podataka iz već postojećih registara, ali i prikupljanjem osobnih podataka od osoba na koje se potrebni podaci odnose. Stoga će Središnji registar sadržavati široki skup osobnih podataka upisanih osoba.

Pravo na zaštitu osobnih podataka jedno je od temeljnih prava svakog čovjeka koje se ostvaruje primjenom Opće uredbe o zaštiti podataka i Zakona o provedbi Opće uredbe o zaštiti podataka. Odredbom članka 3. ovoga Zakona jasno se određuje načelo zaštite osobnih podataka te postupanje prema spomenutim propisima.

S obzirom na širok skup osobnih podataka u Središnjem registru, upisanih preuzimanjem ili prikupljanjem osobnih podataka, odredbom članka 4. utemeljuje se načelo povjerenja i točnosti u podatke sadržane u Središnjem registru. Primjenom načela povjerenja i točnosti pruža se zaštita svim zainteresiranim stranama, upisanim osobama i korisnicima podataka, u korištenju podataka sadržanih u Središnjem registru.

**Uz članke 5. i 6.**

Odredbom članka 5. propisuju se objašnjenja (definicije) pojmova koji se koriste za potrebe ovoga Zakona, kako bi se jasno odredilo njihovo značenje.

Odredbom članka 6. određuje se pisanje rodnih pojmova.

**Uz članak 7.**

Prvim stavkom ove odredbe određuje se Ministarstvo financija, Porezna uprava nadležnim tijelom za vođenje i ustroj Središnjeg registra. Drugim stavkom ove odredbe jasno se određuje način ustroja Središnjeg registra, temeljenog na preuzimanju postojećih osobnih podataka upisanih u druge službene evidencije, koje se za potrebe ovoga Zakona smatraju izvorima podataka. Tek iznimno, za točno određene osobne podatke predviđen je upis u Središnji registar prikupljanjem podataka od osoba na koje se podaci odnose. Prema kasnijim odredbama ovoga Zakona, vidljivo je da će se prikupljanje osobnih podataka provoditi za podatke o izvanbračnoj zajednici, neformalnom životnom partnerstvu, nacionalnosti, vjeri i materinskom jeziku. Navedeni podaci prikupljat će se izjavom osoba na koju se podaci odnose, a isti će se upisivati ili inicijativom samih osoba ili po pozivu Porezne uprave.

**Uz članak 8.**

Ovom odredbom određuje se obuhvat stanovnika, čiji će se osobni podaci upisivati preuzimanjem ili prikupljanjem u Središnji registar. U Središnji registar upisivat će se dostupni podaci o hrvatskim državljanima upisanim u zbirku podatka o prebivalištu i boravištu te o hrvatskim državljanima upisanim u knjigu državljana. U Središnji registar upisivat će se i podaci o stranim osobama s prijavljenim dugotrajnim, stalnim ili povremenim boravkom u Republici Hrvatskoj. Prema posebnom propisu o strancima, strancima se smatraju sve osobe koje nemaju hrvatsko državljanstvo. Stoga će se u Središnji registar upisivati strane osobe i to osobe bez državljanstva, državljani država članica Europske unije i Europskoga gospodarskog prostora te državljani treće zemlje, svi pod uvjetom da imaju u Republici Hrvatskoj prijavljeni dugotrajni, stalni ili povremeni boravak.

Podaci o osobama upisivat će se u Središnji registar isključivo putem OIB-a kao jednoznačnog identifikatora svake osobe. Na taj način stvaraju se preduvjeti digitalizacije te mogućnost digitalne dostupnosti podataka iz Središnjeg registra kako je i predviđeno područjem primjene ovoga Zakona.

Trećim stavkom ovoga članka propisana je iznimka u odnosu na upis osoba koje se smatraju stanovnikom prema odredbama ovoga Zakona. Radi postizanja ciljeva ovoga Zakona, koji se odnose na generiranje podataka o srodstvu i kućanstvima, u Središnji registar upisivat će se podaci o osobama koje ne zadovoljavaju uvjet da se za potrebe ovoga Zakona smatraju stanovnikom, ali čine dio srodstva ili predstavljaju članove kućanstva upisanih osoba.

**Uz članak 9.**

Ovom odredbom određuje se sadržaj Središnjeg registra. Središnji registar sastoji se od dva dijela, općeg i posebnog, kojima je obuhvaćeno petnaest grupa osobnih podataka. U opći dio podaci se upisuju isključivo preuzimanjem podataka u realnom vremenu od izvora podataka. U posebni dio podaci se upisuju preuzimanjem podataka iz izvora podataka tromjesečno ili prikupljanjem podataka od osoba na koje se ti podaci odnose.

U opći dio Središnjeg registra upisuje se sedam grupa osobnih podataka i to: OIB i osobno ime, podaci o osobi (rođenje, smrt i državljanstvo), braku ili životnom partnerstvu, roditeljima i djeci, zakonskoj skrbi i skrbništvu, prebivalištu i boravištu te invaliditetu.

U posebni dio Središnjeg registra upisuje se četiri grupa osobnih podataka iz izvora podataka i to: podaci o obrazovanju, osnovu osiguranja, zaposlenju te podaci o stambenoj jedinici i kvaliteti stanovanja. U posebni dio Središnjeg registra upisuju se i četiri grupe osobnih podataka na temelju izjave i to: podaci o izvanbračnoj zajednici ili podaci o neformalnom životnom partnerstvu, podaci o vjeri i materinskom jeziku, podaci o nacionalnosti te kontaktni podaci.

Obuhvat podataka pojedine grupe osobnih podataka propisat će Uredbom Vlade Republike Hrvatske. Prema prijelaznim i završnim odredbama ovoga Zakona, propisana je obveza donošenja Uredbe do kraja veljače 2025. godine.

**Uz članke 10. i 11.**

Ovim odredbama propisuje se način upisa podataka preuzimanjem osobnih podataka iz izvora podataka. Kako bi se osigurala provedba temeljnog načela ovoga Zakona – načelo povjerenja i točnosti ovim odredbama obvezuju se izvori podataka da osiguraju pravovremene i točne podatke za upis preuzimanjem u Središnji registar. U opći dio podaci se upisuju preuzimanjem podataka u realnom vremenu, dok se podaci u posebni dio preuzimaju tromjesečno. Dinamika preuzimanja podataka određena je prema potrebama korisnika za područje primjene ovoga Zakona, vodeći računa o razmjernosti potreba prikupljanja i ažuriranja osobnih podataka.

**Uz članke 12., 13. i 14.**

Ovim odredbama propisuju se bitne odrednice prikupljanja osobnih podataka za upis u Središnji registar na temelju izjave osobe na koju se podaci odnose.

Odredbom članka 12. propisuju se dostupni načini podnošenja izjava, vodeći računa da se isto omogući i osobnim dolaskom u ispostave Porezne uprave, ali i korištenjem danas dostupnih digitalnih kanala koji omogućuju identifikaciju osobe. Dodatno, propisuje se obveza osobe da pravovremeno prijavi promjenu podataka upisanih na temelju izjave u roku od deset radnih dana od dana nastanka promjene, kako bi se ispoštovalo načelo povjerenja i točnosti sadržaja Središnjeg registra.

Odredbom članka 13. preciziraju se odredbe o upisu činjenice postojanja podataka o izvanbračnoj zajednici ili o upisu činjenice postojanja podataka o neformalnom životnom partnerstvu prema uvjetima propisanim posebnim propisima. Postojanje izvanbračne zajednice utvrđuje se pod uvjetima propisanim Obiteljskim zakonom dok se postojanje neformalnog životnog partnerstva utvrđuje pod uvjetima propisanim Zakonom o životnom partnerstvu osoba istog spola. Radi postizanja transparentnosti te zaštite načela povjerenja i točnosti, kako se izjava podnosi od strane jedne osobe, a odnosi se i na drugu osobu odredbom je predviđena obveza Središnjeg registra da o upisanoj činjenici obavijesti drugu osobu ostavljajući joj rok od deset radnih dana da upisanu činjenicu ospori. Istekom ostavljenog roka smatrat će se da je i druga osoba suglasna za upis činjenice o izvanbračnoj zajednici ili za upis činjenice o neformalnom životnom partnerstvu u Središnji registar.

Odredbom članka 14. ovlašćuje se Poreznu upravu da može pozvati osobu da dostavi podatke potrebne za vođenje Središnjeg registra. Pozvana osoba u obvezi je odazvati se na poziv te dostaviti tražene podatke. Iznimno, Porezna uprava može po potrebi jednokratno preuzeti podatke o nacionalnosti iz članka 9. stavka 4. točke 3. ovoga Zakona za maloljetne osobe iz matice rođenih, a za punoljetne osobe iz Registra birača.

**Uz članak 15.**

Ovom odredbom propisuje se način ispravka podataka upisanih preuzimanjem iz izvora podataka. Kako se radi o podacima upisanim preuzimanjem, jasno se određuje da se i ispravak podataka mora provesti ispravkom u nadležnoj evidenciji nakon čega će se ispravljeni podatak preuzeti u Središnji registar.

Upisanim osobama omogućit će se uvid u podatke upisane u Središnji registar. Stoga su izvjesne situacije u kojima će sama upisana osoba ili drugi korisnik ili Porezna uprava uočiti pogrešku ili nedosljednost u upisanim podacima. U tim slučajevima Porezna uprava će obavijestiti voditelja izvora podataka te tražiti provjeru upisanih podataka. Voditelji izvora podataka dužni su provjeriti ispravnost upisanih podataka.

**Uz članak 16.**

Jedan od glavnih ciljeva ustroja Središnjeg registra je stvaranje administrativnog registra stanovništva koji će omogućiti praćenje podataka o broju, prostornom rasporedu i sastavu stanovništva prema njegovim demografskim, ekonomskim, obrazovnim, migracijskim i ostalim obilježjima, podataka o kućanstvima i stanovima te o njihovim obilježjima te time zamijeniti potrebu provedbe popisa stanovništva, koji se provodio svakih deset godina. Stoga će Središnji registar prikupljati podatke potrebne za provedbu tog najvećeg statističkog istraživanja. Jedan od zahtjeva takvog statističkog istraživanja je praćenje broja stanovnika u institucionalnim kućanstvima. Za navedene potrebe Porezna uprava je ovlaštena zatražiti podatke od voditelja institucionalnih kućanstava i to u rokovima potrebnim za provedbu navedenog statističkog istraživanja.

**Uz članak 17.**

Ovom odredbom ovlašćuje se ministar financija da pravilnikom propiše pravila razmjene i preuzimanja podatka za upis u Središnji registar te obvezne podatke na izjavi i način podnošenja izjave o izvanbračnoj zajednici ili neformalnom životnom partnerstvu. Prema prijelaznim i završnim odredbama ovoga Zakona, ministar financija u obvezi je donijeti ovaj pravilnik najkasnije do 30. lipnja 2025. godine.

**Uz članke 18. i 19.**

Ovim člancima propisuje se način generiranja podataka o srodstvu u Središnjem registru. Za svaku upisanu osobu omogućit će se prikaz srodstva na pet razina praćenja i to:

* roditelji,
* baka i djed,
* braća i sestre,
* bračni drug/izvanbračni drug, životni partner, neformalni životni partner i
* djeca.

Dostupnost generiranih podataka o srodstvu važna je za učinkovitu provedbu ostvarivanja socijalnih prava, provedbu statističkih istraživanja, ali i za vođenje drugih pojedinačnih postupaka kao što je primjerice utvrđivanje nasljednika u ostavinskom postupku ili priznavanje porezne olakšice u poreznim postupcima.

**Uz članke 20. i 21.**

Ovim člancima određuje se generiranje podataka o kućanstvima. Dostupnost generiranih podataka o kućanstvima od iznimne je važnosti za učinkovitu provedbu posebice postupaka ostvarivanja socijalnih prava koja se uglavnom određuju ovisno o dohodovnom cenzusu po članu kućanstva. Stoga se propisuje da određena osoba može biti član samo jednog generiranog kućanstva, neovisno od činjenice utvrđivanja pripadnosti institucionalnom kućanstvu za potrebe statističkog istraživanja o broju stanovnika i njihovim obilježjima.

**Uz članke od 22. do 25.**

Ovim odredbama određuje se način generiranja kućanstava. Kako se ne bi zahtijevalo od svih osoba da dostavljaju izjave o članovima kućanstava, odredbom članka 23. propisuje se da će se podatak o kućanstvu generirati, po službenoj dužnosti, obuhvatom skupa osoba koje se u pravnoj teoriji smatraju članovima „uže obitelji“. Međutim, za sve slučajeve kada to nije u praktičnoj primjeni tako odnosno kada se članovima kućanstva smatraju i druge osobe, moguće je podnijeti Izjavu o članovima kućanstva bez obzira obuhvaća li se članovima kućanstva samo širi skup osoba koje nastanjuju istu stambenu jedinicu ili se obuhvaćaju i osobe koje su nastanjene na drugim adresama odnosno u drugim stambenim jedinicama na području Republike Hrvatske ili izvan nje.

Radi postizanja transparentnosti te zaštite načela povjerenja i točnosti, kako se izjava podnosi od strane jedne osobe, a odnosi se i na druge osobe odredbama je predviđena obveza Središnjeg registra da o upisanoj činjenici obavijesti druge osobe iz izjavljenog kućanstva, ostavljajući im rok od deset radnih dana da upisanu činjenicu ospore. Istekom ostavljenog roka smatrat će se da su i druge osobe suglasne za upis činjenice o pripadnosti određenom kućanstvu u Središnjem registru.

Podatak o članovima kućanstva po konceptu stambene jedinice bitan je i podatak statističkog istraživanja o broju, prostornom rasporedu i sastavu stanovništva prema njegovim demografskim, ekonomskim, obrazovnim, migracijskim i ostalim obilježjima, podataka o kućanstvima i stanovima te o njihovim obilježjima. To istraživanje koje se provodilo popisom stanovništva svakih deset godina definira kućanstvo po stambenom konceptu prema Provedbenoj uredbi Komisije (EU) 2017/543 od 22. ožujka 2017. o utvrđivanju pravila za primjenu Uredbe (EZ) br. 763/2008 Europskog parlamenta i Vijeća o popisu stanovništva i stanova u pogledu tehničkih specifikacija obilježja i njihovih raščlanjivanja (SL L 78, 23. 3. 2017.). Upravo radi razlike u definiciji kućanstava za potrebe provedbe ciljane socijalne politike od definicije za potrebu provedbe statističkog istraživanja, u Središnjem registru osigurat će se dovoljan set podataka i za utvrđivanje koncepta kućanstava kao stambene jedinice.

**Uz članak 26.**

Ovom odredbom određuje se način dodjele identifikacijske oznake svakom generiranom kućanstvu.

**Uz članak 27.**

Ovom odredbom ovlašćuje se ministar financija da pravilnikom propiše pravila generiranja podataka o kućanstvu, sadržaj Izjave o članovima kućanstva te načina i pravila dodjele identifikacijskih oznaka kućanstava. Prema prijelaznim i završnim odredbama ovoga Zakona, ministar financija u obvezi je donijeti ovaj pravilnik najkasnije do 30. lipnja 2025. godine.

**Uz članak 28.**

Ovom odredbom propisuje se obveza Poreznoj upravi da upisanoj osobi omogući uvid u upisane podatke u Središnjem registru koji se na nju odnose te da omogući na zahtjev osobe izdavanje potvrde o upisanim podacima. Stoga će prema navedenoj odredbi, a u skladu s ostalim odredbama ovoga Zakona upisana osoba moći:

* imati uvid u upisane osobne podatke uz prethodnu identifikaciju,
* tražiti potvrdu o upisanim podacima i
* dostavljati činjenicu o netočnosti upisanih podatka.

**Uz članak 29.**

Radi administrativnog rasterećenja ostvarivanja socijalnih prava, ali i provedbe drugih istraživanja i nužnih obrada podataka, Porezna uprava je ovlaštena obrađivati podatke iz Središnjeg registra s podacima dostupnim u Informacijskom sustavu Porezne uprave. Navedeno je osobito važno za povezivanje podatka upisanih osoba s podacima o ostvarenoj visini dohodaka, neoporezivih primitaka i drugih podataka, posebice o imovini, koji su nužni za ostvarivanje određenih prava pred korisnicima iz ovoga Zakona. Na taj način građanima će se olakšati ostvarivanje prava bez potrebe da se podnosi određena dokumentacija za dokazivanje ispunjenja uvjeta. Pretpostavka za navedeno je prilagodba posebnih propisa koji uređuju područje ostvarivanja prava s odredbama ovoga Zakona do početka pune primjene Zakona donosno do 1. lipnja 2026.

**Uz članak 30.**

Ovom odredbom propisuje se mogućnost korisnicima da pristupaju podacima iz Središnjeg registra u obavljanju poslova iz svoje nadležnosti polazeći od primjena načela zaštite osobnih podataka i načela povjerenja i točnosti.

**Uz članak 31.**

Ovom odredbom omogućuje se Poreznoj upravi objava podataka iz Središnjeg registra svake godine kao zbirnih statističkih pokazatelja na mrežnim stranicama.

**Uz članke od 32. do 35.**

Ovim odredbama propisuju se odrednice sigurne komunikacije između Porezne uprave i korisnika utemeljene na posebnim propisima o državnoj informacijskoj infrastrukturi. Odredbom članka 35. ovoga Zakona ovlašćuje se ministar financija da pravilnikom propiše pravila pristupa podacima i pravila korištenja podataka u Središnjem registru. Prema prijelaznim i završnim odredbama ovoga Zakona ministar financija u obvezi je donijeti ovaj pravilnik najkasnije do 30. lipnja 2026. godine.

**Uz članke 36. i 37.**

Ovim odredbama određuju se rokovi čuvanja podataka sadržanih u Središnjem registru kao i primjena Općeg poreznog zakona za pitanja koja nisu uređena ovim Zakonom.

**Uz članak 38.**

Ovom odredbom propisuje se nadzor nad primjenom ovoga Zakona.

**Uz članak 39.**

Ovom odredbom propisuju se novčane kazne za osobe koje se ne odazovu ili ne odazovu pravovremeno ili ne dostave tražene podatke prema odredbama ovoga Zakona.

**Uz članke od 40. do 42.**

Ovim odredbama propisuje se nužan slijed radnji koje se mora pravovremeno odraditi kako bi Središnji registar bio u punoj primjeni od 1. lipnja 2026. godine.

Propisuje se obveza da Državna geodetska uprava do kraja 2025. godine ustroji u Informacijskom sustavu praćenje podataka o stambenim jedinicama i kvaliteti stanovanja te osigura dodjelu identifikacijskih oznaka stambenim jedinicama.

Propisuje se da će prilikom uspostave Središnjeg registra inicijalno i jednokratno preuzeti podaci o nacionalnosti iz matice rođenih za maloljetne osobe u trenutku preuzimanja podataka, a za punoljetne osobe iz registra birača. Kako se radi o podacima koji se mogu prikupljati izjavama, ovi podaci će se nadalje dopunjavati ili mijenjati na temelju izjave samo za potrebe i radi evidentiranja u Središnjem registru.

Propisuju se rokovi za donošenje Uredbe Vlade Republike Hrvatske i pravilnika na temelju odredbi ovoga Zakona.

Propisuje se obveza da do 30. lipnja 2025. izvori podataka osiguraju podatke za preuzimanje za potrebe Središnjeg registra te obveza Središnjeg registra da do kraja 2025. godine preuzme podatke iz izvora podataka.

**Uz članak 43.**

Ovom odredbom propisuje se stupanje na snagu Zakona i pojedinih članaka.